钦定古今图书集成/明伦汇编/官常典/第467卷 > 戴僧静
## 钦定古今图书集成/明伦汇编/官常典/第467卷 > 戴僧静

按《南齐书》本传：“僧静，会稽永兴人也。祖饰，宋景平中
与富阳孙法先谋乱，伏法，家口徙青州。僧静少有胆
力，便弓马，事刺史沈文秀。俱没魏后，将家属叛还淮
阴，太祖抚畜之，常在左右。僧静于都载锦出，为欧阳
戍所得，系兖州狱。太祖遣薛渊饷僧静酒食，以刀子
置鱼腹中。僧静与狱吏饮酒，既醉，以刀刻械，手自折”
锁，发屋而出。归太祖，匿之斋内，以其家贫，年给谷千
斛。魏围甬城，遣僧静战荡，数捷，补帐内军主。随还京
师，勋阶至积射将军、羽林监。沈攸之事起，太祖入朝
堂，僧静为军主，从袁粲据石头。太祖遣僧静将腹心
先至石头。时苏烈据仓城，僧静射书与烈，夜缒入城。
粲登城西南门，列烛火处分台，军至，射之，火乃灭。回
登东门，其党辅国将军孙昙瓘骁勇善战，每荡一合，
辄大杀伤，官军死者百馀人。军主王天生殊死拒战，
故得相持。自亥至丑，有流星赤色，照地坠城中。僧静
率力攻仓门，身先士卒，众溃，僧静手斩粲，于是外军
烧门入。初，粲大明中与萧惠开、周朗同车行，逢大桁，
开驻车共语，惠开取镜自照，曰：“无年可仕。”朗执镜良
久曰：“视死如归。”粲最后曰：“当至三公而不终也。”僧静
以功除前军将军、宁朔将军。将士战亡者，太祖为敛
祭焉。昇明二年，除游击将军。沈攸之平，论封诸将，以
僧静为兴平县侯，邑千户。太祖即位，增邑千二百户。
除南济阴太守，本官如故。除辅国将军，改封建昌。建
元二年，迁骁骑将军，加员外常侍，转太子左卫率。世
祖践阼，出为持节、督徐州诸军事、冠军将军、北徐州
刺史。买牛给贫民令耕种，甚得荒情。迁给事中、太子
右率，寻加通直常侍。永明五年，隶护军陈显达讨荒
贼桓天生于比阳，僧静与平西司马韩孟度、华山太
守康元隆前进，未至比阳四十里，顿深桥，天生引魏
步骑十万奄至，僧静合战，大破之，杀获万计。天生退
还比阳，僧静进围之，天生军出城外，僧静又击破之，
天生闭门不复出，僧静力疲，乃退。除征卤将军、南中
郎司马、淮南太守。八年，巴东王子响杀僚佐，世祖召
僧静，使领军向江陵。僧静面启上曰：“巴东王年少，长
史捉之太急，忿不思难故耳。天子儿过误杀人，有何
大罪？今忽遣军西上，人情惶惧，无所不至。”僧静不敢
奉敕，上不答而心善之。徙为庐陵王中军司马、高平
太守，将军如故。九年，卒。诏曰：“僧静志怀贞果，诚著艰
难，克殄西墉，勋彰运始。奄致殒丧，恻怆伤怀。赙钱五
万，布百匹，谥壮侯。”